Kap. 571, 1820

Prop. 63 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Olje- og energidepartementet og Kommunal- og moderniseringsdepartementet (flommen på Vestlandet oktober 2014)

Tilråding fra Olje- og energidepartementet 6. mars 2015, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I oktober 2014 førte mye nedbør over kort tid til flom og betydelige skader mange steder på Vestlandet.

Flomhendelsen har ført til et stort behov for opprydning og reparasjon av sikringstiltak, samt nye sikringstiltak for å avverge ytterligere skader etter flommen. Dette er nødvendige tiltak som det haster å få gjennomført. I mange tilfeller der det så langt er gjennomført krisetiltak, vil det måtte følges opp med ytterligere tiltak. Unntak fra dette er der det er en ren reparasjon av eksisterende sikringsanlegg, og der en tar ut masser fra gjenfylte elveløp. I tillegg er det økt behov for skjønnsmidler som delvis kompensasjon for økte utgifter til håndtering av den akutte krisesituasjonen, samt til opprydning og tilbakeføring av ødelagt kommunal/fylkeskommunal infrastruktur til opprinnelig nivå.

2 Forslag om endring av bevilgning og fullmakt

Kap. 571 Rammetilskudd til kommuner

Post 64 Skjønnstilskudd, kan nyttes under kap. 572, post 64

Det ble utbetalt om lag 86 mill. kroner i skjønnsmidler til berørte kommuner i en ekstraordinær utbetaling i desember 2014 som følge av flommen på Vestlandet.

Kommunal- og moderniseringsdepartementet har på bakgrunn av anslag fra de aktuelle fylkesmennene kartlagt de resterende kostnadene ved reparasjon av kommunal infrastruktur. Dette beløper seg til i underkant av 200 mill. kroner.

På den bakgrunn foreslås det å øke bevilgningen med 150 mill. kroner, til 2 166 mill. kroner.

Kap. 1820 Norges vassdrags- og energidirektorat

Norges vassdrags- og energidirektorat (NVE) har kartlagt merbehovet til opprydning, masseuttak, reparasjon av skadde sikringsanlegg og nye erosjons- og flomsikringsanlegg som følge av flommen på Vestlandet i oktober 2014. Dette beløper seg til totalt 190 mill. kroner (eksklusiv merverdiavgift). Anslaget inkluderer et påslag på 10 prosent for uforutsette utgifter som kan oppstå under gjennomføringen. I tillegg foreslås det en tilleggsbevilgning på 2 mill. kroner til NVE som skal bidra til å øke planleggingskapasiteten i oppfølgingen av arbeidene.

På bakgrunn av det som er omtalt over, foreslås det en tilleggsbevilgning på 112 mill. kroner og fullmakt til å pådra forpliktelser utover gitt bevilgning på 80 mill. kroner til hastetiltak, opprydning og reparasjoner som følge av flomhendelsene i oktober 2014.

Forslag til tilleggsbevilgning fordeler seg med 2 mill. kroner under kap. 1820 Norges vassdrags- og energidirektorat, post 01 Driftsutgifter, 109 mill. kroner under post 22 Flom- og skredforebygging og 1 mill. kroner under post 60 Tilskudd til flom- og skredforebygging. Videre foreslås det å øke fullmakten til å pådra forpliktelser utover gitt bevilgning med 80 mill. kroner under kap. 1820, post 22 Flom- og skredforebygging.

Prinsippet om 20 prosent distriktsandel når NVE gir bistand til sikringstiltak er nedfelt i Meld. St. 15 (2011–2012) Hvordan leve med farene – om flom og skred. For krisetiltak som gjennomføres før, under og like etter en hendelse for å avverge overhengende fare for menneskeliv eller skade på større verdier, er praksis at det ikke innkreves distriktsandel. Krisetiltak er midlertidige tiltak som det ikke er tid til å planlegge eller å få kommunens samtykke til medfinansiering for, før gjennomføring.

Det er gode grunner for å opprettholde prinsippet om en distriktsandel på 20 prosent ved planlagte permanente tiltak. Dette er blant annet knyttet til at det bidrar til et lokalt eierskap av tiltakene og en prioritering av tiltak fra kommunenes side, og at det er rettferdig overfor de kommunene som ikke når opp i NVEs prioritering og eventuelt må gjennomføre tiltak på egen hånd. En distriktsandel på 20 prosent bidrar også til at NVEs midler rekker lenger.

For å lette belastningen for de mest rammede kommunene etter flommen på Vestlandet i oktober 2014, foreslår regjeringen å justere distriktsandelen ned for hastetiltak etter denne hendelsen. I de kommunene der en får uforutsette utgifter til hastetiltak på mer enn 2 mill. kroner (eksklusiv merverdiavgift), settes distriktsandelen ned fra 20 prosent til 5 prosent for det overskytende. Hastetiltak er tiltak etter flom- og skredhendelser som må gjennomføres raskt for å avverge eller redusere ytterligere skadeutvikling, for eksempel ved neste flom, men der en likevel har tid til en forenklet planlegging og saksbehandling. Et gjennomført hastetiltak skal enten ha samme kvalitet som et permanent tiltak eller være fundament for et permanent tiltak.

Et planlagt, permanent tiltak som ikke er direkte knyttet til en hendelse og som derfor ikke medfører uforutsette utgifter, hører ikke til kategorien av tiltak som denne reduksjonen er myntet på. At bevisstheten om behovet for tiltak av permanent karakter øker som følge av en hendelse, vurderes i seg selv ikke å være et argument for redusert distriktsandel.

Distriktsandelen blir først innbetalt etter at anleggene er ferdigstilt. Det foreslås derfor ingen økning i inntektsbevilgningen under kap. 4820, post 40 Flom- og skredforebygging. Olje- og energidepartementet vil komme tilbake til dette i de ordinære budsjettprosessene.

Post 01 Driftsutgifter

Det vises til omtale over og økte driftsutgifter som NVE har som følge av flomhendelsene i oktober 2014. På den bakgrunn foreslås det å øke bevilgningen med 2 mill. kroner, til 488,515 mill. kroner.

Post 22 Flom- og skredforebygging, kan overføres, kan nyttes under postene 60 og 72

Det vises til omtale over. Det foreslås å øke bevilgningen med 109 mill. kroner, til 367,404 mill. kroner.

Videre foreslås fullmakten til å pådra forpliktelser utover gitt bevilgning økt fra 100 til 180 mill. kroner, jf. Forslag til vedtak II.

Post 60 Tilskudd til flom- og skredforebygging, kan overføres, kan nyttes under postene 22 og 72

Det vises til omtale over. Det foreslås å øke bevilgningen med 1 mill. kroner, til 15 mill. kroner.

Tilråding

Olje- og energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2015 under Olje- og energidepartementet og Kommunal- og moderniseringsdepartementet (flommen på Vestlandet oktober 2014).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2015 under Olje- og energidepartementet og Kommunal- og moderniseringsdepartementet (flommen på Vestlandet oktober 2014) i samsvar med et vedlagt forslag.

Forslag til vedtak om endringer i statsbudsjettet 2015 under Olje- og energidepartementet og Kommunal- og moderniseringsdepartementet (flommen på Vestlandet oktober 2014)

I

I statsbudsjettet for 2015 gjøres følgende endringer:

Utgifter:

Kap.

Post

Formål

Kroner

571

Rammetilskudd til kommuner

64

Skjønnstilskudd, kan nyttes under kap. 564, post 64, forhøyes med

150 000 000

fra kr 2 016 000 000 til kr 2 166 000 000

1820

Norges vassdrags- og energidirektorat

01

Driftsutgifter, forhøyes med

2 000 000

fra kr 486 515 000 til kr 488 515 000

22

Flom- og skredforebygging, kan overføres, kan nyttes under postene 60 og 72, forhøyes med

109 000 000

fra kr 258 404 000 til kr 367 404 000

60

Tilskudd til flom- og skredforebygging, kan overføres, kan nyttes under postene 22 og 72, forhøyes med

1 000 000

fra kr 14 000 000 til kr 15 000 000

II

Fullmakt til å inngå forpliktelser utover gitt bevilgning

Stortinget samtykker i at Olje- og energidepartementet i 2015 kan pådra seg forpliktelser utover gitte bevilgninger innenfor følgende beløp:

Kap.

Post

Betegnelse

Samlet ramme

1820

Norges vassdrags- og energidirektorat

22

Flom- og skredforebygging

180 mill. kroner